Ouers gewaarsku teen onwettige, onveilige karstoeltjie‘n Foto van die karstoeltjie (Foto: Verskaf) Die Wheel Well-organisasie het ouers in ŉ dringende verklaring gewaarsku teen ŉ sogenaamde motorstoeltjie wat na bewering onwettig is en nie strook met die veiligheidsbepalings wat dié stoeltjie behoort te hê nie. Die organisasie het vroeër vandeesmaand in ŉ verklaring gesê ouers wêreldwyd wend hul tot dié motorstoeltjie, wat in wese eerder ŉ harnas is, omdat dit glo aansienlik goedkoper as ander stoeltjies is. “Alle ouers wil hul kinders so goed as moontlik beskerm,” lui die verklaring. “Wanneer dit by jou kind se veiligheid in ŉ motor kom, kan die regte motorstoeltjie baie duur wees en sommige ouers is daarom in die versoeking om die goedkoper alternatief aan te skaf.” Duisende ouers wêreldwyd het volgens die verklaring reeds dié “stoeltjie” aangeskaf. “Ons wil ouers inlig oor die gevare daarvan om dié goedkoper alternatief aan te skaf in plaas van ŉ behoorlike motorstoeltjie wat strook met Europese veiligheidsregulasies. Owerhede van die Verenigde Koninkryk het ná veiligheidstoetse bewys dié sogenaamde harnasse is uiters onveilig. In ŉ laespoedongeluk van so min as 60 km/h word die baba uit die stoeltjie na voor geslinger.” Wheel Well sê ŉ EU-goedgekeurde motorstoeltjie is egter veilig vir kinders teen ŉ spoed so hoog as 100 km/h. “Met die hoë impak wat met ŉ ongeluk gepaardgaan, is dit belangrik dat ouers motorstoeltjies koop wat by huidige standaarde en regulasies hou. In Suid-Afrika is dit Europese veiligheidstandaarde.” Ouers wat nie ŉ goedgekeurde stoeltjie kan bekostig nie of bekommer is oor die veiligheid van hul huidige stoeltjies, kan ŉ e-pos stuur na [email protected].